《幽思六首 其五》
元代·郝经

藏舟泰山巅，偶值怀襄流。忽从归墟东，直向西海头。

洗日复濯月，光抱空中楼。扶疏散青红，异气缠九州。

忽焉阁寒沙，伫立令人愁。明朝早潮来，欲住不得留。

作者简介：（1223—1275）元泽州陵川人，字伯常。郝天挺孙。金亡，徙顺天，馆于守帅张柔、贾辅家，博览群书。应世祖忽必烈召入王府，条上经国安民之道数十事。及世祖即位，为翰林侍读学士。中统元年，使宋议和，被贾似道扣留，居真州十六年方归。旋卒，谥文忠。为学务有用。及被留，撰《续后汉书》、《易春秋外传》、《太极演》等书，另有《陵川文集》。